Thomas Danielsen (V), 2024-04-10:
Tak for ordet, og tak til SF for at fremsætte beslutningsforslaget.
Jeg fornemmer også en vis utålmodighed efter, at vi skal finde nogle løsninger for den kollektive transport, så det glæder mig, at vi er flere, der deler det ønske.
Men B 115 pålægger helt konkret regeringen at fremsætte et lovforslag om at gøre det billigere og nemmere for unge under 26 år at bruge den kollektive transport.
Jeg vil ikke udelukke, at det er et udmærket bud, som SF er kommet med, på, hvordan den kollektive transport kan blive mere attraktiv for den unge målgruppe.
SF har nok fået lidt hjælp fra trafikselskaberne, som også tidligere har foreslået det her, og jeg synes kun, det er fint også at skele i den retning.
Men regeringen kan ikke støtte forslaget her og nu.
Det kan vi ikke, fordi vi i regeringen har nedsat vores ekspertudvalg, som i talende stund arbejder med bl.a. anbefalinger til en ny takststruktur.
Ekspertudvalget har som det første til opgave at komme med anbefalinger til transportløsninger, der kan være med til at sikre transportmuligheder i hele landet, også til de unge, som ønsker at bosætte sig uden for hovedstadsområdet og de tre-fire største byer.
Derudover skal udvalget komme med anbefalinger til takstsystemet og til en organisering af den lokale kollektive transport.
I forbindelse med arbejdet med forskellige modeller for takststrukturer for den kollektive transport har vi eksplicit bedt udvalget om at se på, hvilke produkter der vil være attraktive for de unge.
SF foreslår en model med en rabat på rejsekortet, samtidig med at ungdomskortet ændres til et pendlerprodukt uden frirejseområde.
Dette forslag vil måske nok passe udmærket ind i den takststruktur, vi har i dag, men det er bare ikke givet, at den kollektive transport har samme takststruktur om 1 år eller 2, når vi har taget stilling til de anbefalinger, som udvalget er kommet med.
Groft sagt kan vi risikere at stå i en situation, hvor indførelsen af en ny ungdomsrabat vil være irrelevant om 1-2 år, hvis det viser sig, at ungdomsrabatten ikke vil være en passende løsning under en ny fremtidssikret takststruktur, og så vil vi skulle ændre systemet nok en gang, og ingen er tjent med de her fortsatte knopskudsløsninger.
Samtidig er forslaget ikke selvfinansieret, og det vil derfor kræve nye midler til takstområdet.
Jeg tror, at vi alle her i salen er enige om, at den kollektive transport skal gøres mere attraktiv, herunder særlig for de unge.
Det er vigtigt for sammenhængskraften, at unge i hele Danmark kan komme til og fra enten arbejde eller uddannelse, uanset om de ejer en bil eller ej.
Et godt kollektivt transporttilbud er naturligvis vigtigt, og derfor er det også klogt, at vi nu lader ekspertudvalget se på, hvordan vi bedst muligt indretter den kollektive transport på en måde, sådan at unge ser det som værende attraktivt at vælge den kollektive transport frem for bilen.
Ud over at den kollektive transport skal være konkurrencedygtig på prisen, er det i den forbindelse lige så vigtigt, at de unge præsenteres for transportmuligheder, som set med de unges øjne er relevante for de gøremål, de unge skal transportere sig til.
Selv om regeringen ikke kan tilslutte sig forslaget, ser med et positivt sind på, at SF ligesom jeg selv gerne vil gøre noget godt for den kollektive transport og for de unge.
Det viser, at vi deler det samme engagement, og derfor ser jeg frem til de forhandlinger, som vi kommer til at have på området, når ekspertudvalget er kommet med deres anbefalinger.